《摸鱼儿 酒间答星期四叠前韵》
明代·曹溶

别吴州、便穿荒圃，此中应蓄深思。嘹嘹哀雁清笳外，铁甲往来何驶。

君司矣。且玩弄垂虹，鲁望吟残水。故人杯里。有松籁疑弦，鱼梁近画，莫湿感时袂。

浮沉处，游侠难逢轵里。丹砂转讶成米。男儿胸次多冰雪，兴到谁嫌腾起。

眼底事。怪几日、浓阴未解如酣醉。痴肠可寄。愿花月常辉，天公注定，也似赤绳繫。

作者简介：（1613—1685）明末清初浙江嘉兴人，字秋岳，一字洁躬，号倦圃，别号金陀老圃。明崇祯十年进士，官御史。清顺治元年，授原官，后屡起屡踬，至广东布政使，降山西阳和道，以裁缺去官。工诗。富藏书。有《刘豫事迹》、《静惕堂诗集》、《静惕堂词》、《倦圃莳植记》等。